RO Jurnalul Oficial al Uniunii Europene C 323/10

Raport final (1) al consilierului-auditor în cazul COMP/C-2/38.698 — CISAC

(2008/C 323/07)

Proiectul de decizie în acest caz necesită observațiile următoare.

Comunicarea obiecțiunilor

În urma unei investigații inițiate pe baza a două plângeri primite de Comisie, aceasta a adresat, la data de 31 ianuarie 2006, o comunicare a obiecțiunilor (CO) către 24 de societăți europene de gestiune colectivă a drepturilor de autor (AEPI, AKKA-LAA, AKM, ARTIJUS, BUMA, EAU, GEMA, IMRO, KODA, LATGA, PRS, OSA, SABAM, SACEM, SAZAS, SGAE, SIAE, SOZA, SPA, STEF, STIM, TEOSTO, TONO și ZAIKS) și către CISAC (International Confederation of Societies of Authors and Composers — Confederația Internațională a Societăților de Autori și Compozitori). Plângerile au fost depuse de doi utilizatori comerciali, Grupul RTL, împotriva societății germane de gestiune colectivă a drepturilor de autor GEMA, și difuzorul audio digital Music Choice Europe plc, împotriva CISAC. Cele două cazuri au fost fuzionate în prezentul caz.

Comunicarea obiecțiunilor a fost primită la 3 februarie 2006, iar părțile au primit un termen de două luni pentru a răspunde.

Termenul limită în care se putea răspunde la CO a fost prelungit, deoarece a fost necesară expedierea unei versiuni corectate a CD-ROM-ului care conținea dosarul Comisiei. S-a stabilit un nou termen limită pentru toate părțile, la 11 aprilie 2006. Toți destinatarii au răspuns la timp, cu excepția a trei societăți, care nu au prezentat nicio observație: societatea islandeză de gestiune colectivă (STEF), societatea portugheză de gestiune colectivă (SPA) și societatea lituaniană de gestiune colectivă (LATGAA).

Accesul la dosar

PRS a solicitat accesul la răspunsurile la comunicarea obiecțiunilor furnizate de ceilalți destinatari. Consilierul-auditor de la acel moment, Serge Durande, a informat PRS cu privire la practica generală a Comisiei de a nu permite accesul la răspunsurile celorlalte părți la CO. Răspunsurile la comunicarea obiecțiunilor, sau o parte a acestora, devin accesibile numai în cazul în care Comisia le utilizează în decizia finală. PRS nu a contestat această poziție.

De asemenea, ulterior, a fost permis accesul la versiunile neconfidențiale ale observațiilor scrise prezentate de terți.

Reclamanți și alți terți

Reclamanții au primit o versiune neconfidențială a CO la 6 martie 2006 și au prezentat observații în scris la 7 aprilie 2006.

Douăzeci și șapte de întreprinderi au solicitat și au primit statutul de parte terță interesată în proceduri (a se vedea în continuare secțiunea „Audierea”). Acestea au fost informate cu privire la natura și obiectul cazului prin intermediul unei versiuni neconfidențiale a CO și au fost rugate să prezinte observații în scris.

Audierea

Audierea a avut loc în zilele de 14, 15 și 16 iunie 2006.

Toți destinatarii, cu excepția EAU și a societăților care nu au răspuns la comunicarea obiecțiunilor, au solicitat o audiere în temeiul articolului 12 din Regulamentul (CE) nr. 773/2004 al Comisiei. SOZA ARTIJUIS și OSA au fost reprezentate de reprezentanții legali ai CISAC.

Următorii terți au fost admiși la audiere: EDIMA; IFPI; RTL Group; Music Choice; Footprint; IMPALA; Universal Music International; Music Users' Council of Europe; ICMP; Nextradiotv; EBU; ZDF; ARD; VPRT; SKAP; EICTA; ECCA; ROAIM; FFACE; Vodafone; ACT' și TECA. Unele părți terțe (BT, Deutsche Telekom, Ericsson, Infospace, BBC) nu au solicitat să asiste la audieri.

Scrisoarea de expunere a faptelor și accesul suplimentar la dosar

În cursul audierii a devenit evident faptul că investigația continuase după trimiterea CO. Prin urmare, consilierul-auditor a recomandat trimiterea unei scrisori de expunere a faptelor și acordarea accesului suplimentar la dosarul care conținea scrisorile în temeiul articolului 18, răspunsurile la aceste scrisori, precum și alte observații ale terților la CO. Scrisoarea de expunere a faptelor a fost trimisă la 5 iulie 2006, iar părțile au beneficiat de un termen de 10 zile lucrătoare pentru a prezenta observații suplimentare după a doua rundă de acces la dosar.

Nicio parte nu a prezentat alte documente sau observații privind scrisoarea de expunere a faptelor.

În perioada septembrie-noiembrie 2006, au fost formulate noi cereri de informații, iar la 18 decembrie 2006 s-a permis accesul părților la aceste solicitări și la răspunsuri.

Accesul la rezultatele testului de piață în temeiul articolului 27 alineatul (4)

Angajamentele oferite de CISAC și de 18 societăți de gestiune colectivă în martie 2007 au fost supuse testului de piață prin publicarea, la 9 iunie 2007, a unei comunicări în temeiul articolului 27 alineatul (4) din Regulamentul (CE) nr. 1/2003. O versiune neconfidențială a observațiilor prezentate ca răspuns la testul de piață a fost trimisă tuturor părților, la 30 august 2007.

Proiectul de decizie

În urma răspunsurilor la CO și a audierii, Comisia a stabilit că nu ar trebui reținute concluziile preliminare privind posibile încălcări de către CISAC. Astfel, prezentul proiect de decizie nu se adresează CISAC.

De asemenea, Comisia a eliminat din proiectul de decizie o obiecțiune împotriva părților rămase care fusese inițial inclusă în CO. Nu se preconizează nicio amendă în proiectul de decizie.

Proiectul de decizie prezentat Comisiei cuprinde numai obiecțiuni față de care părțile au avut posibilitatea să își prezinte punctele de vedere.

În lumina celor menționate, consider că dreptul părților de a fi audiate a fost respectat în cazul de față.

Bruxelles, 25 iunie 2008. Karen WILLIAMS

(1) În temeiul articolelor 15 și 16 din Decizia 2001/462/CE, CECO a Comisiei din 23 mai 2001 privind mandatul consilierilor-auditori în anumite proceduri în domeniul concurenței (JO L 162, 19.6.2001, p. 21).